Şəmkir FK

**Şəmkir** — eyniadlı şəhəri təmsil edən futbol klubudur. 2017-ci ildə fəaliyyətini ikinci dəfə dayandırmışdır. Hazırda Azərbaycan İkinci liqasında eyniadlı rayonu təmsil edən və 2013-cü ildə "Qala Şəmkir" adı ilə yaranmış Şəmkir PFK bu klubun hüquqi varisi deyil.

## Tarixi
Klub bir vaxtlar aktiv olmuş vebsəhifəsinə əsasən 1954-cü ildə Şəmkirdə yaranmışdır. Müxtəlif vaxtlarda 9 dəfə futbol üzrə Azərbaycan çempionatının elitasında iştirak etmişdir. üç dəfə qızıl, iki dəfə gümüş medal, bir dəfə də bürünc medal qazanmışdır.

Futbol üzrə Azərbaycan Kubokunun finalında 2 dəfə oynamışdır.

Çempionlar Liqasında təsnifat mərhələsini adlayan ilk Azərbaycan klubu olan "Şəmkir" Latviyanın ən titullu klubu olan Skontonu Bakıda 4–1 hesabı ilə məğlubiyyətə uğratmışdı. 2001/2002 mövsümü yarımçıq dayandırılan zaman Şəmkir FK 1-ci pillədə idi və 3-cü çempionluğuna çox yaxınlaşmışdı.

2003–2004 mövsümü çempionu Neftçini məğlub edən yeganə komanda məhz Şəmkir FK olmuşdu (3–1). Həmin il Bakıda keçirilən cavab görüşü isə 2–2 hesablı heç-heçə ilə bitmişdi. 2004-cü ildə keçirilən Azərbaycan kuboku finalında əlavə vaxtda ilk qolu məhz Şəmkir klubu vursa da — hakim İmamxan Sultani qolu qeydə almamışdı. Bütün mətbuat orqanlarında qolun haqsız yerə sayılmaması qeyd olundu. Bu final matçından sonra klubun əksər aparıcı futbolçuları komandadan ayrıldılar. 2004/2005 mövsümünü 11-ci yerdə (18 klub arasında) bitirməsinə baxmayaraq mövsümlərarası fasilədə maliyyə çatışmazlığı ucbatından fəaliyyətini dayandırmışdı.

2009-cu ilin sonlarında Pekin Olimpiadasının bürünc mükafatçısı Mövlud Mirəliyevin təşəbbüsü ilə 4 illik fasilədən sonra yenidən bərpa olunmuş və komandanın baş məşqçisi postuna vaxtilə bu klubun şərəfini qorumuş sabiq müdafiəçi Faiq Cabbarov təyin olunmuşdur. 2010/2011 mövsümünün gedişində Anar Kələntərov baş məşqçi təyin olundu və klub I divizionda mövsümün sonunda 9-cu pillədə qərarlaşdı.

## Klubun rəngləri

## 2010/2011 dirçəliş mövsümu
4 illik fasilədən sonra,19 avqust 2009-cu ildə klub yenidən bərpa olunmuşdur. Klub mövsüm ərzində 30 futbolçunun xidmətindən istifadə etmiş və turnir cədvəlini 9-cu pillədə başa vurmuşdur. Aktivində 5 qələbə, 7 heç-heçə və 14 məğlubiyyət olan Şəmkir FK 22 xalla mövsümü bitirmişdir.

## 2013/2014 mövsüm
Bu mövsümda klubun heyəti dəyişdi. Anar Kələtnərovun yerinə baş məşqçi Ruslan Abbasov oldu. Kluba yeni gənc və perspektivli oyunçular gəldi.

## 2014/2015 mövsüm
Bir sıra uğursuzluqdan sonra Ruslan Abbasov istefaya göndərildi. Kluba sponsor tapıldı, yeni baş məşqçi və oyunçular gəldi.2015-ci ilin Yanvar ayından etibarən komandanın yeni baş məşqçisi Kamran Əlibabayev təyin olundu.

## 2016/2017 mövsüm

Bu klub üçün sonuncu mövsüm oldu. 2016-cı ildə klubun yeni sponsoru və prezidenti Elvin Səfərli oldu. Mövsümün başlanğıcında kluba kifayət qədər böyük maliyyə ayrıldı. Komanda qış fasiləsində Türkiyəyə yola düşdü və təlim-məşq toplantısını Antalya bölgəsində keçirdi. Orada Ukraynanın "Dnepr", Qazaxstan Premyer Liqasının "Okjetpes" və "Tobol" kimi komandaları ilə hazırlıq oyunlarını keçirdi. Lakin mövsümün ikinci dövrəsində komanda o qədər də uğurlu çıxış etmədiyi üçün baş məşqçi Qəhrəman Əliyev ilə yollar ayrıldı. Bundan sonra Badri Kvaratsxeliya klubun baş məşqçisi təyin olundu və komanda turnir cədvəlində 6-cı yerdə qərarlaşaraq mövsümü bitirdi. Klubda olan maliyyə problemləri səbəbindən 2017-ci ilin iyun ayında Şəmkir Futbol Klubu ikinci dəfə fəaliyyətini dayandırdı.2017/2018 mövsümündə komanda həvəskar liqası olan Azərbaycan Region Liqasında iştirak etmişdir.

## Heyəti
2014/2015 mövsümü üçün heyəti (1 mart 2015)

*(Kapitan)*

## Komandanın keçmişində əməyi olanlar

### Keçmişindəki məşhur futbolçular
*  Rauf Mehdiyev
*  Hüseyn Məhəmmədov
*  Mehman Yunusov
*  Nizami Ocaqverdiyev
*  Xəqani Məmmədov
*  Xaliq Mərdanov
*  Faiq Cabbarov
*  Əli Abıșov
*  Vidadi Rzayev
*  Mahmud Qurbanov
*  Rövşən Əhmədov
*  Azər Məmmədov
*  Badri Kvaratsxeliya
*  Aslan Kərimov
*  İsmayıl Məmmədov
*  Emin İmaməliyev
*  Viktor Kulikov
*  Kənan Kərimov
*  Mirbağır İsayev

### Keçmişindəki baş məşqçilər
*  Əfqan Talıbov (1997–1998)
*  Ağasəlim Mircavadov (1998–2001)
*  Qəhrəman Əliyev (2001–2005)
*  Faiq Cabbarov (2009–2011)
*  Anar Kələntərov. (2011–2013)
*  Ruslan Abbasov. (2013–2015)
*  Kamran Əlibabayev. (2015–2016)
*  Qəhrəman Əliyev. (2016–2017)
*  Badri Kvaratsxeliya. (2017, sonuncu)

### Keçmişindəki rəhbərlər
*  Şahbaz Süleymanov (1997–2005)
*  Mövlud Mirəliyev (2009–2014)
*  Fərid Hüseynov (2014–2016)
*  Elvin Səfərli (2016–2017)

## Uğurları
* **Azərbaycan çempionatı:**
** **Qızıl medal (2)** — 1999/2000, 2000/2001
** **Gümüş medal (2)** — 1998/1999, 2003/2004
** **Bürünc medal (1)** — 1997/1998
* **Azərbaycan Kuboku:**
** **Finalçı (2)** — 1998/1999, 2003/2004

## Avropa kuboklarında iştirakı
4 dəfə Avropa kuboklarında iştirak etmişdir. Azərbaycanı 2 dəfə UEFA Kubokunda və 2 dəfə də UEFA Çempionlar Liqasında təmsil etmişdir.

## Beynəlxalq Futbol Tarixi və Statistikaları Federasiyasının reytinq cədvəlində
2010-cu il noyabrın 26-da açıqlanan klublarının XXI əsr üçün reytinqində ilk onilliyi 92,5 xal ilə Azərbaycan klubları arasında 10-cu, dünyada isə 790-cı pillədə başa vurmuşdur.

## Stadionu

## İstinadlar